Kuprė
Kuprė (Oncorhynchus gorbuscha) – lašišinių (Salmonidae) šeimos žuvis. Natūraliai paplitusi Ramiojo vandenyno šiaurinėje dalyje, pietuose iki Vladivostoko ir San Fransisko (Sakramento žiočių), Arkties vandenyne į vakarus iki Lenos ir į rytus iki Makenzio upių. Aklimatizuota Didžiuosiuose ežeruose, Barenco, Baltojoje jūrose ir prie Niufaundlando. Savaime pradėjo plisti Norvegijos, Škotijos, Airijos, Švedijos, Islandijos upėse. Žuvis apie 0,5 m ilgio, masė apie 1,5 kg. Žvynai labai smulkūs. Su ryškia kupra (kuri išauga prieš nerštą). Nugara dėmėta, papilvė pereinanti iš rausvos į baltą. Minta vėžiagyviais, moliuskais, žuvų jaunikliais. Neršia 8–9 mėnesiais sekliuose upeliuose ant žvyro ar žvirgždo. Po neršto kuprė žūva. Jaunikliai pavasarį migruoja į jūrą. Kuprės gausiai žvejojamos, naudojamos maistui (pati žuvis bei ikrai). Gaudomos daugiausia Rusijoje ir JAV (Aliaskoje).